3 efter Grooveshark-censur: Vi tvinges til at være politimænd

Teleselskabet 3 er blevet pålagt at blokere for musiktjenesten Grooveshark. Men i stedet for at blokere på traditionel vis bruger 3 samme metode, som Kina benytter til at censurere internettet.

En kendelse i fogedretten tvang tidligere på ugen teleselskabet 3 til at blokere for den populære musiktjeneste Grooveshark.

Men selvom 3 nu retter ind efter fogedforbuddet, er begejstringen for det til at overse:

»Vi er ikke tilhænger af, at vi skal være politimænd. Men når vi får at vide af fogedretten, at vi skal lukke en side, så gør vi det. Og så gør vi det ordentligt,« siger Stine Green Paulsen, kommunikationschef i 3, til Version2.

Det opsigtsvækkende ved sagen er, at 3 har valgt at blokere for siden ved hjælp af teknikken DPI, Deep Packet Inspection. Det betyder kort sagt, at 3 analyserer kundernes internetfærden og sender dem i en anden retning, hvis de forsøger at besøge Grooveshark.

Traditionelt har man brugt en såkaldt DNS-blokering, hvor udbyderens navneserver (DNS) ikke leder brugeren hen på den ønskede side. Populært sagt kan man sammenligne det med, at man lægger det forkerte nummer i en telefonbog, så brugerne ringer op til den forkerte. På den måde overvåger man ikke brugerne, men til gengæld kan de bruge en anden DNS-server og på den måde omgå blokeringen.

Derfor mener 3, at en DNS-blokering ikke er effektiv nok.

»De fleste mennesker, udover hr. og fru Danmark, kan jo omgå en ren DNS-blokering,« siger Stine Green Paulsen og fortsætter:

»Vi har bare læst i det, som vi har fået fra fogedretten, og der står der, at vi skal tage de nødvendige skridt for at forhindre adgangen til hjemmesiden. Og så har vi talt med vores tekniker og vurderet, at det (DPI, red.) er bedst egnet til at forhindre adgangen.«

Kommunikationschefen gør opmærksom på, at selskabet allerede i dag bruger DPI til at lave regninger, fordi 3 giver ubegrænset adgang til nogle internetservices og derfor analyserer kundernes forbrug for at afgøre, hvor meget af trafikken de skal betale for.